Kull Elezzjoni Ġenerali hija differenti mill-oħra. Ebda waħda ma hija faċli. Kollha: din, ta' qabilha u li ġejjin, iridu jiġu kumbattuti. Kumbattiment mhux bit-tgħajjir, wisq inqas bl-idejn, imma bl-użu tar-raġuni. Eżerċizzju li jrid isir biex tikkonvinċi u tipperswadi li għandu jkollok il-fiduċja tal-poplu għal-leġislatura li ġejja. Espressjoni popolari li tiġi marbuta mal-prinċipji u l-proposti li partit ikun qiegħed iressaq 'il quddiem. Dawn il-passi huma determinanti f'kull darba. Min jittraskurahom, jiżbalja. Il-Partit Nazzjonalista għandu mertu li huwa b'saħħtu ħafna mal-elettorat fuq il-pedamenti tiegħu. Kien u baqa' partit li m'abbandunax, u wisq inqas ipprova jibdel il-prinċipji politiċi tiegħu. Minn meta twaqqaf, demokristjan kien u hekk baqa'. Partit li jħares lejn kif jista' jkabbar 'il-bniedem u mhux iċekknu. Kif jgħolli l-ġid ekonomiku u jassigura li jitqassam b'ġustizzja soċjali. Dak li ħares u ħadem għal dawk li huma minn taħt. Dejjem ta prijorità lix-xogħol. Kif jiżdiedu l-postijiet, kif tikber il-protezzjoni tal-ħaddiem u li s-salarji jitilgħu 'l fuq. Għall-kuntrarju, il-Partit Laburista jammetti huwa stess li ma baqax wieħed tal-ħaddiem, u anzi, sar pseudo-liberali. Il-ħolqien tax-xogħol ma baqax prijorità għalih. Sar biss il-bżonn tal-poter. Daħal iktar fid-disperazzjoni ta' min lest li jagħmel minn kollox biex jitla' fil-gvern għax issa, din id-darba, ma jistax "jitlef". Partit li tant jaf li m'għandux ideat ġodda, li m'huwiex qiegħed jipperswadi, li flok jitla' 'l fuq fil-politika t-tajba jrid iniżżel lill-oħrajn fil-livell ta' isfel. Il-biża' li bis-sewwa ma tasalx iġġibek biex tagħmel id-dnewwa lil ħaddieħor u, miegħu, lilek innifsek. Taqbad il-programmi, il-proposti li partit u ieħor qed iħarsu li jwettqu u ssib li hawn kuntrast ieħor. Hemm diġà l-iżbilanċ ovvju. Il-Partit Nazzjonalista mimli esperjenza, mimli b'riżultati. Il-Partit Laburista nieqes minn esperjenza, anzi mimli b'dik negattiva passata u nieqes minn marki ta' ħidma kostruttiva fl-Oppożizzjoni. It-tieni, il-Partit Nazzjonalista kapaċi jħares 'il quddiem u jibni fuq dak li bena huwa stess, b'attenzjoni u mingħajr żbilanċi. Il-Partit Laburista narah li jinsab imħawwad. Min-naħa għandu proposti li ma ġewx studjati sew u mhu ser jaħdmu qatt. Fuq in-naħa l-oħra, l-ammissjoni li dak li kien ilu jikkritika sejjer minflok "ikompli jaħdem fuqhom". Meta fil-kampanja jinxeħet it-tajn nafu li l-poplu ma jibqax jara ċar. Dan huwa kontra tagħna u favur tagħhom. Bl-użu tar-raġuni, li biha nidħlu fid-dettall ta' dak li sar u dak li qiegħed jiġi propost, tinkixef il-manuvra ta' min, għax jibża li jitlef il-partita irid ikisser it-tazza. F'dawn l-aħħar jiem ta' din il-kampanja huwa deterjminati li nipperswadu u nġibu l-fiduċja billi nuru: l-ewwel, li aħna konna u bqajna partit ta' prinċipju, li jħares u jiddefendi lil kull klassi fis-soċjetà ; u t-tieni, li dak li qed nipproponu verament kapaċi jitwettaq. Il-fiduċja elettorali tingħata jekk nibqgħu ffukati nuru dan kollu.
Prinċipji, proposti, fiduċja.